
ΘΕΜΑ: «Έκδοση Δελτίου Αστυνομικής Ταυτότητας στο Πυροσβεστικό Προσωπικό».
ΣΧΕΤ:	α) Ο ν.5195/09-05-25 (ΦΕΚ Α’ 73)
β) Η από 30-09-2024 32590ΕΞ24 (ΦΕΚ Β’ 5441) Υπουργική Απόφαση.
γ) Η υπ’ αριθμ. 38862 Φ.303.1/09-07-2025 Διαταγή Α.Π.Σ. Προϊσταμένου Κλάδου Διοικητικής Υποστήριξης.
δ) Η υπ’ αριθμ. 41874 Φ.303.1/14-07-2026 Διαταγή Α.Π.Σ. Προϊσταμένου Κλάδου Διοικητικής Υποστήριξης.
ε) Η υπ’ αριθμ. 42510 Φ.303.1/17-07-2026 Διαταγή Α.Π.Σ. Προϊσταμένου Κλάδου Διοικητικής Υποστήριξης.

Σύμφωνα με το άρθρο 74 παρ. 1 του ανωτέρω σχετ. (α) με το οποίο τροποποιήθηκε το άρθρο 1 παρ. α του ν/δ 127/1969, όλοι οι Έλληνες πολίτες συμπεριλαμβανομένων πλέον και του πυροσβεστικού προσωπικού του Πυροσβεστικού Σώματος, υποχρεούνται σε έκδοση νέου δελτίου αστυνομικής ταυτότητας. Με την ανωτέρω διάταξη ΔΕΝ καταργήθηκε η χορήγηση στο πυροσβεστικό προσωπικό ειδικών δελτίων ταυτότητας αποκλειστικά για υπηρεσιακή χρήση. 
Με το άρθρο πρώτο του σχετ. (β) έγιναν δεκτά για διάστημα τεσσάρων ετών, από την ημερομηνία έναρξης κυκλοφορίας εγγράφων ταυτοποίησης νέου τύπου με προηγμένα χαρακτηριστικά ασφαλείας, ήτοι έως 25/09/2027, ως κατάλληλα έγγραφα ταυτοποίησης, για μεν τους πολίτες, τα παλαιού τύπου δελτία αστυνομικής ταυτότητας, για δε τα στελέχη των Ενόπλων Δυνάμεων  και των Σωμάτων Ασφαλείας, τα χορηγηθέντα ειδικά δελτία ταυτότητας. 
Επισημαίνεται, ότι η κατά το άρθρο 91 παρ. 2 του ανωτέρω σχετ. (α) κατά τα λοιπά, απώλεια ισχύος της απόδειξης της ταυτότητας προσώπου στις 03-08-2026, των ειδικών δελτίων ταυτότητας των υπαλλήλων του Πυροσβεστικού Σώματος στερείται εκ των πραγμάτων οιασδήποτε πρακτικής σημασίας, δεδομένου ότι, σε αντίθεση με τους λοιπούς Έλληνες πολίτες, τα ανωτέρω ειδικά δελτία ταυτότητας δεν μπορούσαν να χρησιμοποιηθούν ως ταξιδιωτικά έγγραφα απόδειξης της ταυτότητας προσώπου ακόμη και εντός Ε.Ε.
Ανεξαρτήτως των ανωτέρω, με τις παρ. 3-4 του ανωτέρω σχετ. (γ), φαίνεται να προβλέπεται υποχρέωση των υπαλλήλων του Πυροσβεστικού Σώματος, να δηλώσουν στην Υπηρεσία την έκδοση του νέου ΔΑΤ, καθώς και περαιτέρω υποχρέωση των Υπηρεσιών να αποστείλουν «…σε κλειστό φάκελο στο Τμήμα Υπαξιωματικών και Πυροσβεστών φωτοτυπία του νέου ΔΑΤ των υπαλλήλων…».
Δεδομένου ότι, όπως προαναφέρθηκε, για τις υπηρεσιακές ανάγκες του πυροσβεστικού προσωπικού του Πυροσβεστικού Σώματος, εξακολουθούν ισχύοντα τα ειδικά δελτία ταυτότητας, παρακαλούμε όπως μας γνωρίσετε επί τη βάση ποιων ΣΥΓΚΕΚΡΙΜΕΝΩΝ νομικών διατάξεων: 
α) Ζητείται η δήλωση και εν συνεχεία αποστολή στην Υπηρεσία φωτοτυπίας του ΔΑΤ των εν λόγω υπαλλήλων;
β) Εξουσιοδοτήθηκε το Αρχηγείο Πυροσβεστικού Σώματος να ελέγξει τη συμμόρφωση των πυροσβεστικών υπαλλήλων προς την υποχρέωση τους, ως Ελλήνων πολιτών, για έκδοση νέου τύπου ΔΑΤ;
Επίσης, να μας γνωρίσετε ανάλογο προηγούμενο κατά το οποίο επιχειρήθηκε από το Ελληνικό Δημόσιο ή από άλλον εργοδότη – ιδιώτη αντίστοιχος έλεγχος τήρησης του νόμου εκ μέρους των Ελλήνων πολιτών. 
	Αναμένουμε με ενδιαφέρον τις απαντήσεις σας, προς ενημέρωση των μελών μας. 

Το περιεχόμενο που δημιουργείται από AI ενδέχεται να είναι εσφαλμένο.]

